বহুল আলোচিত ও বিতর্কিত পুলিশ  পরিদর্শক মোহাম্মদ গিয়াসউদ্দিন মিয়া কুতুবদিয়া থানার ওসি হিসাবে দায়িত্ব গ্রহণের পর কুতুবদিয়ায় আইন শৃঙ্খলা পরিস্থিতির চরম অবনতি ঘটেছে। কুতুবদিয়া উপজেলায় গত ২৮ দিনে (০১ জুন থেকে ২৮ জুন পর্যন্ত) আইন শৃঙ্খলার চরম অবনতি ঘটেছে। খুন, ডাকাতি, চুরি, লুটসহ সন্ত্রাসী কার্যক্রম বৃদ্ধির ফলে কুতুবদিয়ার দেড় লাখ মানুষ চরম নিরাপত্তাহীনতায় ভূগছেন। পাশাপাশি অসামাজিক কার্যকলাপ যেমন, মদ, জুয়া, গাঁজার মত মাদক খোলা বাজারে নিত্য প্রয়োজনীয় দ্রব্যের মতো প্রকাশ্যে বিক্রি হচ্ছে। হাট বাজারের চায়ের দোকান থেকে শুরু করে লঞ্চঘাটসহ সবখানে  নগ্ন ছবির প্রদর্শনী চলছে।  আলী আকবর ডেইল ইউনিয়নের (ইউপির) চেয়ারম্যান ফিরোজ খান চৌধূরী জানান, আলী আকবর ডেইল ইউনিয়নের তাবলরচর আর খুদিয়ারটেক এলাকায় চর দখল ও লবণ লুট করা নিয়ে খুন ,ছিনতাই, ডাকাতি , প্রতিদিন চলছে। তাবলরচর গ্রামের বাবুল আর বক্তার আলম গ্রুপের মধ্যে চর দখলে নিতে গিয়ে সংঘর্ষ বিবাধ, একে অপরকে প্রতিহত করার জন্য খুন থেকে শুরু করে বিভিন্ন অপরাধ মুলক কর্মকান্ড চালাচ্ছে। গত ২৫ জুন হতে ২৮ জুন পর্যন্ত খুদিয়ারটেক চাইন্দারঘোনা চর এলাকা থেকে তাবলরচর নিবাসি নুরুল ইসলামের ৮শত মণ, সিরাজুল ইসলামের ২২শত মণ, আবদুল  মালেকের ১৬ শত মন, কক্সবাজারের চরপাড়ার নিবাসি বদি আলম বদনের ১১শত মণ লবণ দিন দুপুরে গর্তে জমা রাখার থেকে ১শত থেকে ১২০জন শ্রমিক নিয়োগ করে বাবুল, আবু তালেব, জালাল আহাম্মদের নেতৃত্বে ১২ টি কার্গো ট্রলারে লুট করা লবণ ভর্তি করে নিয়ে যায়। লুট করা লবণের মূল্য প্রায় ৮ লাখ টাকা । গত ২১ জুন তাবলরচর এলাকার মেম্বার মাহামুদুল করিম খুদিয়ারটেক চাইন্দাঘোনার চরে তার নিজস্ব লবণ কার্গো ট্রলার ভর্তি করে বিক্রি করার জন্য ৯ নং স্লুইচ গেইট এলাকায় রাখেন। কিন্তু সন্ত্রাসীরা ওই ট্রলারে ভর্তিকৃত লবণ আর মেশিন লুট করে নিয়ে যায়। যার  আনুমানিক মূল্য প্রায় ৪ লাখ টাকা। গত ১৯ জুন খুদিয়ারটেক চাইন্দারঘোনা নামক স্থান থেকে তাবলরচর গ্রামের নুরুল হুদা গত শুস্ক মৌসুমে উৎপাদিত লবণ গর্তে রেখেছিল। ওখান থেকে সন্ত্রাসীরা প্রায় ৭ হাজার মণ লবণ ১০টি কার্গো ট্রলার ভর্তি করে নিয়ে যায়। যার আনুমানিক মূল্য সাড়ে আট লাখ টাকা। গত ১৭ জুন খুদিযারটেক চাইন্দারঘোনায় চর দখল আর লবণ লুট করাকে কেন্দ্র করে বাবুল আর বক্তার আলম দুই গ্রুপের মধ্যে চরে সংঘর্ষ বাধে। বাবুল গ্রুপ প্রতিপক্ষকে ফাসাঁনোর জন্য ছদর আহাম্মদ (৮০) নামক আশি বছরের এক বৃদ্ধকে খুন করা হয়েছে। এ হত্যা মামলায় ৪৩  জনকে আসামি করা হয়। এরপর থেকে লবণ লুট করা শুরু হয়েছে।  অবশ্য বাবুলের সাথে মুঠোফোনে কথা হলে তিনি জানান, খুদিয়ারটেকচরে চিত্ত বাবুর ঘোনায় তার এখনো ২০ হাজার মণ লবণ গর্তে জমা রয়েছে। বর্তমানে গর্তে জমাকৃত লবণ কার্গো ট্রলারে ভর্তি করে নিয়ে যাচ্ছেন।  আলী আকবর ডেইল ইউপির সদস্য বক্তার আলম জানান, গেল শুস্ক মৌসুমে লবণ মাঠে সাধারণ লবণ চাষীরা গর্তে লবণ জমা রেখেছিল। বাবুল , জালাল, আবু তালেব শ্রমিক নিয়োগ করে সাধারণ মানুষের জমাকৃত লবণ লুট করে নিয়ে যাচ্ছে। কুতুবদিয়া থানা পুলিশ প্রশাসনকে এ ব্যাপারে জানানোর পর ও কোন  পদক্ষেপ নিচ্ছে না। অসহায় হয়ে পড়েছে লবণ চাসীরা।  কুতুবদিয়া থানার ইনচার্জ (ওসি) জানান, লবণ লুটের ব্যাপারে খবর পেয়ে ঐ এলাকায় পুলিশ পাঠানো হয়েছে।  উত্তর ধুরুং ইউনিয়ন পরিষদের সদস্য মোহাম্মদ ইকবাল জানান, গত ১০ জুন উত্তর ধুরুং ইউনিয়নের মেয়ারাকাটা গ্রামের নজির আহাম্মদের ঘরে পুলিশ পরিচয়ে তার বাড়ি ডাকাতি হয়েছে। ডাকাতদল নগদ অর্থ স্বর্ণাঙ্কারসহ প্রায় ৫ লাখ টাকার মালামাল নিয়ে যায়। গত ৭ জুন একই ইউনিয়নের চুল্লারপাড়ার উপকুলে পুলিশ অভিযান চালিয়ে দেশীয় তৈরী ১৪ টি আগ্নেয়াস্ত্র উদ্ধার করেছে।  বাড়ির মালিক নজির  আহাম্মদ জানান, ডাকাতির ব্যাপারে থানায় এজাহার দিলে থানা মামলা নেয়নি। পরে গত ১৪ জুন জুড়িশিয়াল ম্যাজিষ্ট্রেট আদালতে এ ব্যাপারে অভিযোগ দিলে আদালত থানায় মামলা রুজু করার নির্দেশ দেন।  জানা যায়, আলী আকবর ডেইল ইউনিয়নের ঘাটঘর বাজার, শান্তির হাট, কুমিরারছড়া জেলেপাড়া, বড়ঘোপ ইউনিয়নে বড়ঘোপ বাজার, লামার বাজার, হাসপাতাল গেইট, বিদ্যুৎ মাকেট, ষ্টীমারঘাট, মুরালিয়া, দক্ষিণ অমজাখালী, দক্ষিণ ধুরুং ইউনিয়নের দরবার রাস্তা মাথা, ধুরুং বাজার, আলী ফকির ডেইল, উত্তর ধুরুং ইউনিয়নে আকবর বলীপাড়া, চুল্লারপাড়া, ধুরুং ঘাটঘর এলাকায়  প্রকাশ্যে নগ্ন ছবি প্রদর্শন করে স্কুল, কলেজ, মাদরাসায় পড়-য়া ছাত্র এবং উঠতি বয়সের যুব সমাজকে অসামাজিক কাজে ঠেলে দিচ্ছে। সন্ধ্যা হলেই মদ, গাঁজা বিক্রির হাট বসে আলী আকবর ডেইল পূর্ব তাবলরচর, কুমিরারছড়া জেলেপাড়া, তেলিপাড়া, বড়ঘোপ ইউনিয়নে বড়ঘোপ বাজারের পাশে সাইটপাড়া, মুরালিয়া, মগডেইল, বিদ্যুৎ মার্কেট, অমজাখালী, দক্ষিণ ধুরুং ইউনিয়নে ধুরুং বাজার, ধুরুংকাচা এলাকায় কিছু সংখ্যক ব্যাক্তি পুলিশ প্রশাসনকে হাতে রেখে মদ, গাজা, বিক্রি করে যাচ্ছে। মদ্যপায়ীরা মদ, গাজা, সেবন করে বেপরোয়া হয়ে পথচারীদের মারধরসহ বিভিন্ন অসামাজিক কাজে  জড়িয়ে যাচ্ছে।   ঘটনার ব্যাপারে কুতুবদিয়া থানার ইনর্চাজ (ওসি) গিয়াস উদ্দিন মিয়া বলেন, কুতুবদিয়া থানায় জনবল সংকট চরমে। কর্মকর্তা থেকে শুরু করে কনষ্টেবল পর্যন্ত গুরুত্বর্পণ অনেক পদ শূন্য রয়েছে। এরমধ্যে জেলা পর্যায়ে ইউনিয়ন পরিষদ নির্বাচনে এ থানার পুলিশ দায়িত্ব পালন করে যাচ্ছেন। তাই রাতে এবং দিনে পুলিশ টহল কমে গেছে।  তবে কক্সবাজার জেলার সহকারী পুলিশ সুপার তোফায়েল আহাম্মদ জানান, গত ২ সপ্তাহ পূর্বে কুতুবদিয়া থানায় পুলিশের জনবল সংকট ছিল। এখন থানায় জনবল সংকট নেই।